PIIBEL ARMSAKS
Täna räägime Taanielist, kes oli tõeline Issanda kangelane.
Ta oli suursaadik. Kirjutan oma raamatus "Kangelased ja argpüksid":
"Mehest võib saada kangelane ka ühiskonna ja kultuuri tasandil,
kui ta harib ja kaitseb maad vastavalt Jumalalt saadud kutsele.
Maailm vajab mehi, kes võitlevad omas ametis tõe ja õiguse poolt
ning vale ja röövimise vastu."
Just selline mees oli Taaniel. Ta ei saanud jääda oma kodumaale,
vaid ta pidi minema pantvangina suurde Paabelisse (Babülon).
See juhtus 605 aastat enne Kristust.
Käisin just Berliinis ja seal on Pergamoni muuseum.
Seal muuseumis on Ištari väravad, mis on toodud Babülonist umbes
100 aastat tagasi. Väikeste osade kaupa muidugi. Kui ma seisin seal
värava all, siis mõtlesin: selle värava all on kõndinud Taaniel!
See värav on nii kena, soovitan teil käia seda vaatamas.
See osutab sellele, milline kuningriik oli Babülon (Paabel).
See polnud mingi väike riik, vaid võimas tollel ajal.
Aga see kestis vaid 70 aastat, nii nagu suur ja võimas Nõukogude Liit.
Taaniel jõudis sinna pantvangina aastal 605 eKr.
Kuningaks oli Nebukadnetsar ja tal oli mõte teha sellest maailmast
globaalne küla. Ta kogus igast vallutatud maast noori, tarku ja
ilusaid noormehi keskvalitsusse, et nad võiksid kuningat teenida.
Esmalt pandi nad 3-aastasele ülikooli kursusele.
Kuningas ise kuulas nad üle ja need, kes läbisid testi, said tööle.
Aga enne veel, kui asi nii kaugele jõudis, läbis Taaniel 1. usutesti.
Temale ja tema kolmele sõbrale anti teada, et nad peavad sööma
kuninga lauas samu toite, mida kuningaski. Taaniel mõistis,
et nii tehes tuleb tal süüa toite, mis on keelatud Moosese Seaduses:
siga, angerjas, teatud linnud jne. Taaniel oleks võinud mõelda,
et küllap Issand mõistab. Kui me sellises olukorras anname järele...
Aga teadke, sõbrad, kes on ustav väheses, see on ustav ka paljus.
Kes on väheses valelik, on valelik ka paljus.
Kui Taaniel oleks järele andnud sellises asjas,
siis mida ta oleks teinud lõvikoopas?
Piiblis kirjutatakse:"Aga Taaniel otsustas oma südames ennast mitte
rüvetada kuninga roaga". Ta palus ühelt mehelt, et nad saaksid süüa
teist toitu. Mees keeldus. Taaniel palus veelkord. Seejärel anti neile
10 proovipäeva süüa taimetoitu ja juua vett, et vaadata,
millises seisus nad on peale seda. Ja läks nii, et poisid olid tervemad
kui need, kes olid söönud rasvaseid toite.
Noor alla 20aastane poiss sai sellise kogemuse, et Issand kuuleb palveid,
Issand aitab. Ei maksa loobuda Piiblis öeldust.
Loodan, et kõik me noored söandaksid elada Piibli tõotuste varal,
mitte ei teeks kompromisse ei väheses ega paljus.
Sel ajal, kui Taaniel oli õpilane, nägi Nebukadnetsar imelist und.
Seda ei oska keegi seletada, aga Taaniel saab Issandalt selgituse.
Kuningas nägi unes suurt kuju, mille pea oli kullast, rind hõbedast,
kõht ja reied vasest, sääred rauast, jalad osalt rauast, osalt savist.
See tähendas seda, et tuleb erinevaid kuningriike: pea oli Babülon.
Taanielile ei ilmutatud, mis need teised riigi on, aga me teame, et
järgmine oli Meedia-Pärsia, siis Rooma. Sellest kujust räägitakse
veel, et jalgade, mis tähistavad Roomat, ajal tuleb väike kivi
ja lööb kuju jalgu ning kuju kukub kokku kui New Yorgi kaksiktornid.
Midagi ei jää järele.
Sellest väikesest kivist kasvab suur mägi - see tähendab Jumala
igavest kuningriiki, mis ei hävi kunagi.
Sellest Nebukadnetsari unenäost sai Taaniel aru, et ei maksa anda
südant ja hinge Nebukadnetsarile ega kellelegi teisele valitsejale.
Keisrile tuleb anda see, mis on tema oma: maksud ja teenistus.
Taaniel töötas hoovkonnas ja tegi seal tõesti töid. Aga kui on küsimus
Jumala teenimises, siis andkem Jumalale, mis kuulub Jumalale.
Seda ei saa Nebukadnetsar määrata.
Taaniel oli õnnelik, kui ta seda taipas juba noore mehena.
Hiljem nägi ta nägemusi, milles talle ilmutati, kes on see Kuningas,
kellele kuulub Jumala igavese kuningriigi valitsus.
Ta on imeline Inimese Poeg. Kuulake seda!
"Vaata, taeva pilvedega tuli keegi, kes oli Inimesepoja sarnane. Ja ta
saabus Elatanu juurde" - see tähendab Jumal Isa - "Ja temale anti
valitsus ja au ning kuningriik; ja kõik rahvad, suguvõsad ja
keeled teenisid teda. Tema valitsus on igavene valitsus, mis ei lakka
ja tema kuningriik ei hukku."
Tuleb keegi Inimese Poeg, kellele antakse kogu valitsus.
Taaniel ei olnud preester, ta oli vaid riigimees. Vanas Testamendis
pole tema raamat prohvetite hulgas, aga Jeesus nimetas teda prohvetiks.
Prohvet Taaniel. Jeesus uskus Taanieli ajaloolisust.
Aastad möödusid, möödus 60 aastat, kuningad olid vahetunud, Taaniel
oli vana mees. Ta igatses koju. Kuidas sai Taaniel elada Paabelis,
ilma, et oleks muutunud paabellaseks? See oli võimalik,
kuna ta a) Luges Piiblit. On aru saadav, et ta tunneb Pühakirja.
Ta tundis Jeremijat ja luges tema prohveteeringuid.
Teiseks ta palvetas Jumala poole kolm korda päevas.
Olgu kuitahes kiire, tema läks ülakorrusele akna ette, kummardus
Jeruusalemma poole, nagu Joona kala kõhus, ja palvetas Jumala poole.
Usuelu elamine on raske, kui Piibli lugemine, palve ja osadus hüljatakse.
Raamatu 9ndast peatükist saab lugeda Taanieli patutunnistust.
Tema on mees, kelle patte Piibel ei maini. Teadagi on kõik patused,
aga on harv, kui Piiblis ei mainita inimese patte üldse.
Taaniel on üks selline erand.
Sellest hoolimata ta paastub ja palvetab, heidab maha ja nii ütleb
ta Issandale: "Me oleme pattu teinud ja eksinud, oleme olnud ülekohtused
ja oleme hakanud vastu, oleme taganenud su käskudest ...
Sinul, Issand, on õigus, aga meil on häbi silmis" - Me, me, me.
Kas teate, et on olemas selline asi nagu kollektiivne süü?
Rahva peal võib olla verevõlg. Seda me näeme kommunistidel, natsidel -
millise tuleviku nad korraldasid oma lastele ja lastelastele!
Siinkohas ei saa Soome käsi puhtaks pesta. Me oleme kogunud verevõlga.
Üks kümnendik Soome rahvast on surmatud ema kõhus olles.
Pool miljonit soomlast!
Jumal luges neid kõiki inimesteks.
Seetõttu saame me iga soomlasena lugeda sama palvet: "Me oleme
teinud pattu, me oleme eksinud."
Kui Taaniel seda palvetab, siis saab ta imelise palvevastuse. Kohe tuleb
Taevast ingel sõnumiga ja ta ilmutas palju suuremat asja, kui
Taaniel oli palunud. Seal öeldakse, et tuleb päev, millal jumalatus
lõpeb, patud lõpevad, pahateod lepitatakse ja tuuakse igavene õigus.
Seal ennustatakse veel umbkaudset aega, millal see juhtub.
Aastanädalaid kokku lugedes langeb see aeg Jeesuse ristisurma aastale.
Sellise vastuse saab Taaniel, kui ta tunnistab enese ja oma rahva patud
ning süüteod. See on ka Soome jaoks ainus vastus. Siis vahetub riik.
Taanielil tuleb järgmiseks teenida Meedia-Pärsia kuningaid.
Ta on 80ndates aastates. Ta saab veel ministriportfelli.
Daarjaves annab kolmele pädevale mehele ministriportfelli ja Taaniel
on üks neist. Daarjaves plaanib vanast mehest teha peaministri.
Sellises olukorras kolleegid vihastuvad. Nad seavad Taanielile
lõksu üles. "Siis ütlesid need mehed: "Me ei leia selle Taanieli vastu
ühtegi ettekäänet, kui me ei leia seda ühenduses tema Jumala
seadusega." - Religioonist tehakse poliitika. Seatakse uus kirikuseadus,
milles öeldakse, et 30 päeva jooksul ei tohi kedagi muuda paluda,
kui vaid kuningat.
Nüüd küsitakse taas: "Kas kuulata keisri või Jumala sõna?". Ma arvan,
et see valik on meist paljudel ees. Selleks ei möödu palju aega.
Soomeski kutsub kirik politseid ja kohut appi usuasjades!
Kui küsimus on usupõhimõttes.
Mida tegi Taaniel, kui ta kuulis uuest kirikuseadusest?
"Aga kui Taaniel sai teada, et kiri oli kirjutatud, siis läks ta oma
kotta, mille ülakambri aknad olid avatud Jeruusalemma poole.
Ja kolm korda päevas heitis ta põlvili, palvetas ja kiitis oma
Jumalat, nagu ta seda ennegi oli teinud."
Riik ei saa määrata meie usulisi harjumusi.
Taaniel teadis tagajärgi ja ta võttis riski,
et sureb lõvihammaste vahel. See oli hirmus viis surra.
Nii juhtubki, et vana mees heidetakse lõvide ette.
Aga Issand, kes on kõikvõimas, saadab sinna ingli, kes seob kinni
lõvide suud, nii et need on kui paid kassipojad sel ööl,
mil Taaniel on nendega koos.
Siin on meil kangelane, kes hakkas julguse kasvatamisega pihta
väikestes asjades juba noores eas. Ta ei teinud kompromisse,
vaid jätkas seda vanaduseni ja surmani.
Mingil hetkel usklik väsib ja teeb kompromisse, aga mitte Taaniel.
Taanieli raamat lõpeb nii:
"Aga sina mine lõpule vastu ja puhka ning tõuse oma
liisuosaks päevade lõpus!"
See hea osa ootas ka Taanieli.
See oli asi, mis tegi ta julgeks, kangelaseks.
Ta teadis, et surmaga ei lõpe kõik.
Seda teame meiegi, sõber, on ju nii!
Lisainfo: www.ilosanomapiiri.fi
Tõlge: Merle Sibola